--Οι μαστογραφίες συντελούν στην μείωση των ποσοστών καρκίνου. - 2001-05-21
--Το Saint John's Wort δεν καταπολεμά την κατάθλιψη. --Το τριπλούν δεν προκαλεί αυτισμό. --Νέος σκελετός "ιπτάμενου" δεινόσαυρου ανακαλ
Η Αμερικανική Αντικαρκινική Ένωση αναφέρει ότι οι γυναίκες που κάνουν μαστογραφίες σε τακτική βάση μπορούν να μειώσουν τις πιθανότητες να προσβληθούν απ’ την ασθένεια κατά 63%, ποσοστό υπερδιπλάσιο απ’ αυτό που ανέφεραν προηγούμενες έρευνες. Το συμπέρασμα αυτό ανακοινώθηκε απ’ τον Ρόμπερτ Σμίθ, διευθυντή της Ένωσης για θέματα κλινικών εξετάσεων, σε ειδικό σεμινάριο που δόθηκε για επιστημονικούς συντάκτες στη Καλιφόρνια. Επίσης η νέα έρευνα, που διήρκεσε 29 χρόνια, στηρίζει την θεωρία ότι οι μαστογραφίες είναι ιδιαίτερα χρήσιμες για γυναίκες μετά την εμμηνόπαυση. Tο Saint John’s Wort δεν καταπολεμά την κατάθλιψη. Νέα έρευνα που έγινε εδώ στις ΗΠΑ καταλήγει στο συμπέρασμα ότι το λεγόμενο Βαλσαμόχορτο του Αγίου Ιωάννη, το Saint John’s Wort, δεν είναι αποτελεσματικό στην θεραπεία της κατάθλιψης. Επιστήμονες του πανεπιστημίου Βάντερμπιλτ έδωσαν σε ομάδα 200 ατόμων που υπέφεραν από σοβαρή κατάθλιψη, είτε το συγκεκριμένο βότανο είτε μια ανενεργό ουσία, και κατέληξαν στο συμπέρασμα ότι το Βαλσαμόχορτο του Αγίου Ιωάννη δεν βοήθησε καθόλου με τα συμπτώματα της ασθένειας, και μάλιστα ορισμένοι ασθενείς αναγκάστηκαν να υποβληθούν και σε ψυχοθεραπεία. Ο επικεφαλής της μελέτης δηλώνει ότι η έρευνα αυτή θέτει σοβαρά ερωτηματικά στα αποτελέσματα προηγούμενων, κυρίως Ευρωπαϊκών ερευνών, οι οποίες είχαν βρει ότι το Saint John’s Wort είναι αποτελεσματικό στη θεραπεία μέτριας κατάθλιψης. Από τη πλευρά τους οι κατασκευαστές των χαπιών του βοτάνου απορρίπτουν τα αποτελέσματα της νέας έρευνας και τονίζουν ότι δεν εξετάστηκαν το πως το παρασκεύασμα τους επηρεάζει άτομα που πάσχουν από μέτρια κατάθλιψη. Πολύς κόσμος εδώ στις ΗΠΑ χρησιμοποιεί το Βαλσαμόχορτο του Αγίου Ιωάννη σαν εναλλακτική λύση στα αντικαταθλιπτικά φάρμακα. Μάλιστα το Εθνικό Ινστιτούτο Υγείας πραγματοποιεί αυτό το καιρό έρευνα στην οποία συγκρίνονται τα οφέλη του βοτάνου με αυτά ενός κοινού αντικαταθλιπτικού φαρμάκου. Tο τριπλούν δεν προκαλεί αυτισμό. Αμερικανοί επιστήμονες δηλώνουν ότι δεν υπάρχει καμία σχέση μεταξύ ενός παιδικού εμβολίου και του αυτισμού. Ειδική επιτροπή του Ινστιτούτου Ιατρικής μελέτησε το λεγόμενο τριπλούν, το εμβόλιο κατά της ιλαράς, των μαγουλάδων, και της ερυθράς. Στην σχετική έκθεση της η επιτροπή απορρίπτει υπονοούμενα μελέτης που έγινε το 1998 στην Αγγλία και η οποία συνδέει την αύξηση του αριθμού αυτιστικών παιδιών με το συγκεκριμένο εμβόλιο. Αλλά η επιτροπή τονίζει ότι δεν μπορεί να απορρίψει την πιθανότητα το εμβόλιο, σε πολύ σπάνιες περιπτώσεις, να προκαλεί αυτισμό ή κάποιες σχετικές ασθένειες. Το Ινστιτούτο Ιατρικής αναφέρει ότι τα πλεονεκτήματα του εμβολίου υπερτερούν των πολύ σπάνιων περιπτώσεων κατά τις οποίες το τριπλούν ενδέχεται να προκαλεί αυτισμό στα παιδιά. Εδώ στην Αμερική δημόσια σχολεία και βρεφονηπιακοί σταθμοί υποχρεώνουν τα παιδιά να κάνουν το συγκεκριμένο εμβόλιο πριν επιτρέψουν την εγγραφή τους. Νέος σκελετός «ιπτάμενου» δεινοσαύρου ανακαλύφθηκε στη Κίνα. Ομάδα Αμερικανών και Κινέζων επιστημόνων ανακάλυψαν ένα εξαιρετικά καλοδιατηρημένο σκελετό δεινοσαύρου ηλικίας 130 εκατομμυρίων ετών που ήταν καλυμμένος από το κεφάλι μέχρι την ουρά με ένα είδος πρωτόγονων φτερών. Τον σκελετό ανακάλυψαν Κινέζοι αγρότες στην επαρχία Λιεσίνγκ μεταξύ δύο κομματιών βράχου και τον παρέδωσαν σε παλαιοντολόγους. Έμοιαζε δε, με πελώρια πάπια με μακριά ουρά και τεράστιο κεφάλι. Οι επιστήμονες δηλώνουν ότι η ανακάλυψη τους αυτή είναι ιδιαίτερα σημαντική γιατί αποτελεί την ποιο ξεκάθαρη ένδειξη ότι όντα με πούπουλα προϋπήρχαν των πουλιών και ότι τα σύγχρονα πτηνά είναι απόγονοι των δεινοσαύρων. Ο σκελετός της Κίνας καταχωρήθηκε σαν Δρομαιόσαυρος. Οι επιστήμονες έχουν ανακαλύψει και άλλους σκελετούς δεινοσαύρων με φτερά, αλλά ο συγκεκριμένος σκελετός ξεχωρίζει λόγω της εξαιρετικής κατάστασης στην οποία βρέθηκε. Τα παιδιά στις ΗΠΑ βλέπουν σήμερα τους γονείς τους περισσότερο. Ερευνητές δηλώνουν ότι τα παιδιά στις ΗΠΑ βλέπουν σήμερα τους γονείς τους περισσότερο απ’ ότι τους έβλεπαν πριν 20 χρόνια, παρά το γεγονός ότι έχει αυξηθεί ο αριθμός των οικογενειών στις οποίες δουλεύουν και οι δύο γονείς. Συγκεκριμένα επιστήμονες του πανεπιστημίου του Μίσιγκαν δηλώνουν ότι τα αμερικανόπουλα ηλικίας τριών έως 12 ετών, που ζουν και με τους δύο γονείς τους, περνούν περίπου 31 ώρες την εβδομάδα με τις μητέρες τους. Το 1981 τα παιδιά της ίδιας ηλικίας περνούσαν 25 ώρες την εβδομάδα με τη μητέρα τους. Επίσης αυξήθηκαν από 19 σε 23 οι ώρες που τα παιδιά στις ΗΠΑ περνούν με το πατέρα τους κάθε εβδομάδα. Όμως έμειναν οι ίδιες οι ώρες που οι άγαμες μητέρες ξοδεύουν με τα παιδιά τους, 21 την εβδομάδα. Η έρευνα έδειξε παράλληλα ότι στις οικογένειες των εργαζόμενων γυναικών, τα παιδιά περνούν πολύ περισσότερη ώρα με το πατέρα τους, γεγονός που αποδεικνύει ότι οι πατέρες στις ΗΠΑ έχουν αρχίσει να αναλαμβάνουν μεγάλο μέρος της ευθύνης της ανατροφής των παιδιών τους όταν οι σύζυγοι τους εργάζονται.